Document ID: 32014R0355

KOMISIJAS ĪSTENOŠANAS REGULA (ES) Nr. 355/2014
(2014. gada 8. aprīlis),
ar kuru groza Regulu (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (1) un jo īpaši tās 33. panta 3. punktu un 38. panta d) punktu,
tā kā:
(1)
Komisijas Regulas (EK) Nr. 1235/2008 (2) IV pielikumā ir to kontroles organizāciju un kontroles iestāžu saraksts, kuras līdzvērtības pārbaudes nolūkos ir pilnvarotas trešās valstīs veikt kontroles un izdot sertifikātus. Ņemot vērā jauno informāciju, kuru Komisija saņēmusi no minētajā pielikumā iekļautajām kontroles organizācijām un kontroles iestādēm, šajā sarakstā būtu jāizdara daži grozījumi.
(2)
Komisija ir pārbaudījusi līdz 2012. gada 31. oktobrim un 2013. gada 31. oktobrim saņemtos pieprasījumus iekļaušanai Regulas (EK) Nr. 1235/2008 IV pielikuma sarakstā. Minētajā sarakstā būtu jāiekļauj kontroles organizācijas un kontroles iestādes, kuru sakarā visas saņemtās informācijas izskatīšana ir ļāvusi secināt, ka tās atbilst attiecīgajām prasībām.
(3)
Regulas (EK) Nr. 1235/2008 10. panta 2. punktā ir noteikts, ka atzīto kontroles organizāciju un kontroles iestāžu sarakstā ir visa informācija par katru kontroles organizāciju un kontroles iestādi, kas vajadzīga, lai varētu pārbaudīt, vai Savienības tirgū laistos produktus ir kontrolējusi kontroles organizācija vai kontroles iestāde, kas atzīta saskaņā ar Regulas (EK) Nr. 834/2007 33. panta 3. punktu. Saskaņā ar Regulas (EK) Nr. 1235/2008 12. panta 1. punkta a) apakšpunktu Institut für Marktökologie (IMO) ir paziņojis Komisijai, ka tā nosaukums ir mainījies un kopš 2013. gada 1. janvāra ir IMO Swiss AG. Šīs izmaiņas būtu jāiekļauj Regulas (EK) Nr. 1235/2008 IV pielikumā.
(4)
Saskaņā ar Komisijas Īstenošanas regulu (ES) Nr. 586/2013 (3) termiņš, kādā kontroles organizācijām un kontroles iestādēm jāiesniedz gada pārskati par 2012. gadu, bija 2013. gada 30. aprīlis. Center of Organic Agriculture in Egypt gada pārskatu minētajā termiņā neiesniedza. Komisija atvēlēja Center of Organic Agriculture in Egypt papildu laiku gada pārskata iesniegšanai, bet nesaņēma minēto pārskatu arī līdz 2013. gada 4. novembrim. Ņemot vērā iepriekšminēto, Center of Organic Agriculture in Egypt saskaņā ar Regulas (EK) Nr. 1235/2008 12. panta 2. punktu būtu jāsvītro no tās IV pielikuma saraksta.
(5)
Tāpēc būtu attiecīgi jāgroza Regulas (EK) Nr. 1235/2008 IV pielikums.
(6)
Šajā regulā paredzētie pasākumi ir saskaņā ar Bioloģiskās ražošanas regulatīvās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1235/2008 IV pielikumu groza saskaņā ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 8. aprīlī

Labels: 3
17
5
6